钦定古今图书集成/理学汇编/学行典/第237卷 > 侯可
## 钦定古今图书集成/理学汇编/学行典/第237卷 > 侯可

按《宋史侯可传》：“可字无可，华州华阴人。少倜傥不羁，
以气节自许。既壮，尽易前好，笃志为学。随计入京，里
中醵金赆行，比还，悉散其馀与同举者，曰：‘此金，乡里
所以资应诏者也，不可以为他利。且行，闻乡人病，念
曰：‘吾归则彼死矣’。遂留不去。病者愈，辍己马载之，徒
步而归。孙沔征侬猺，请参军事，奏功得官，知巴州化’”
城县。“巴俗尚鬼而废医，唯巫言是用。娶妇必责财，贫
人女至老不得嫁。可为约束，立制度，违者有罪，几变
其习。”再调华原主簿。富人有不占田籍而质人田券
至万亩，岁责其租。可晨驰至富家，发椟出券归其主。
郡吏赵至诚贪狡凶横，持守以下短长，前后莫能去。
可暴其罪，荷校寘狱，言于大府诛之，闻者快服。签书
仪州判官。西夏寇边，使者使可按视，即以数十骑涉
夏境，猝与之遇，亟分其骑为三四，令之曰：“建尔旗帜，
旋山徐行。”夏人循环闲见，疑以为诱，骑不敢击。韩琦
镇长安，荐知泾阳县，说渭源羌酋输地八千顷，因城
熟羊以抚之。琦上其功，又议复郑白渠，得召对。旋以
微罪罢官至殿中丞。卒于家，年七十二。可轻财乐义，
急人之急，忧人之忧，与田颜为友，颜病重，千里求医，
未归而颜死，目不瞑。人曰：“其待侯君乎？且敛而可至。”
拊之乃瞑。颜无子，不克葬，可辛勤百营，鬻衣相役，卒
葬之。方天寒，单衣以居，有馈白金者，顾颜之妹处室，
举以佐其奁具。一日自远归，家以窭告。适友人郭行
扣门曰：“吾父病，医邀钱百千，卖吾庐而不售，可恻然。”
计橐中装，略当其数，尽与之，关中称其贤。